CELEX: 62022CN0056
Language: lt
Date: 2022-01-28 00:00:00
Title: Byla C-56/22: 2022 m. sausio 28 d. Tribunal de première instance de Liège (Belgija) pateiktas prašymas priimti prejudicinį sprendimą byloje PL / Belgija

2022 4 4   
            
            
               LT
            
            
               Europos Sąjungos oficialusis leidinys
            
            
               C 148/16
            
         
      2022 m. sausio 28 d.Tribunal de première instance de Liège (Belgija) pateiktas prašymas priimti prejudicinį sprendimą byloje PL / Belgija
      
      (Byla C-56/22)
      (2022/C 148/22)
      Proceso kalba: prancūzų
      
         Prašymą priimti prejudicinį sprendimą pateikęs teismas
      
      
         Tribunal de première instance de Liège
      
      
         Šalys pagrindinėje byloje
      
      
         Pareiškėja: PL
      
         Atsakovė: Belgija
      
         Prejudicinis klausimas
      
      Ar Sąjungos teisė, visų pirma Sąjungos pagrindinių teisių chartijos ir Direktyvos 2008/115/EB (1) nuostatos taikomos valstybės narės praktikai, pagal kurią ji gali įteisinti neteisėtai šalyje gyvenančio užsieniečio statusą vietoje? Jei taip, ar Direktyvos 2008/115/EB 5, 6 ir 13 straipsniai, juos aiškinant kartu su jos [6 ir 24 konstatuojamosiomis dalimis] ir Sąjungos pagrindinių teisių chartijos 1, 7, 14, 20, 21, 24 ir 47 straipsniais, turi būti aiškinami taip, kad kai valstybė narė, atsižvelgdama į asmenines, humanitarines ar kitas priežastis ketina suteikti atskirą leidimą gyventi šalyje ar kitokį leidimą, suteikiantį teisę pasilikti neteisėtai jų teritorijoje esančiam trečiosios šalies piliečiui, ji gali, pirma, reikalauti, kad minėtas pilietis pirmiau įrodytų negalįs prašymo pateikti savo kilmės šalyje, ir, antra, savo teisės aktuose nenustatyti a fortiori objektyvių sąlygų ir kriterijų, kuriais remiantis būtų galima pagrįsti šias asmeninės, humanitarinės ar kitas priežastis (arba svarstant prašymo priimtinumą reikalaujant įrodyti išimtines aplinkybes jų neapibrėžiant, arba nagrinėjant prašymą iš dėl esmės, nenumatant jokių objektyvių kriterijų, kuriais remiantis būtų galima nustatyti priežastis, be kita ko, humanitarines, pateisinančias leidimo gyventi šalyje išdavimą) – dėl to atsakymas dėl tokio prašymo tampa nenumatomas ar net savavališkas? Ar tais atvejais, kai šie kriterijai gali nebūti nustatyti teisės aktuose, neigiamo atsakymo atveju nepažeidžiama teisė į veiksmingą teisinę gynybą dėl to, kad skundą galima pateikti tik dėl teisėtumo ir nėra jokios galimybės vertinti tinkamumo?
      
         (1)  2008 m. gruodžio 16 d. Europos Parlamento ir Tarybos direktyva 2008/115/EB dėl bendrų nelegaliai esančių trečiųjų šalių piliečių grąžinimo standartų ir tvarkos valstybėse narėse (OL L 348, 2008, p. 98).